

**VLADA REPUBLIKE HRVATSKE**

Zagreb, 20. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pribavljanju nefinancijske imovine Ministarstva obrane nabavom samohodnog višestrukog raketnog sustava HIMARS |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

P r i j e d l o g

**VLADA REPUBLIKE HRVATSKE**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.) i točke III. stavka 3. Odluke o visini vrijednosti nefinancijske imovine kojom je ovlašten raspolagati čelnik tijela državne uprave, KLASA: 022-03/19-04/318, URBROJ: 50301-25/16-19-2, od 1. kolovoza 2019., Vlada Republike Hrvatske je na sjednici održanoj \_\_\_\_\_\_\_\_\_ donijela

**O D L U K U**

**o pribavljanju nefinancijske imovine Ministarstva obrane nabavom**

**samohodnog višestrukog raketnog sustava HIMARS**

**I.**

Pribavlja se nefinancijska imovina u iznosu od 331.348.840,83 eura nabavom samohodnog višestrukog raketnog sustava HIMARS, na prijedlog Ministarstva obrane.

**II.**

Nabava samohodnog višestrukog raketnog sustava HIMARS iz točke I. ove Odluke provest će se u razdoblju od 2024. do 2029. godine.

**III.**

Za provedbu ove Odluke zadužuje se Ministarstvo obrane.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

P R E D S J E D N I K

mr. sc. Andrej Plenković

**OBRAZLOŽENJE**

**Točkom I.** određuje se pribavljanje nefinancijske imovine u iznosu od 331.348.840,83 eura nabavom samohodnog višestrukog raketnog sustava HIMARS. Nabavom samohodnog višestrukog raketnog sustava HIMARS unapređuju se sposobnosti Oružanih snaga Republike Hrvatske. Postrojbe Oružanih snaga Republike Hrvatske dobit će sustavom HIMARS nove sposobnosti za precizno i učinkovito raketno djelovanje na srednjim i velikim udaljenostima. Ovu nabavu podržao je Odbor za obranu Hrvatskoga sabora na sjednici 12. studenoga 2024.

**Točkom II.** određuje se da će se nabava samohodnog višestrukog raketnog sustava HIMARS iz točke I. ove Odluke provesti u razdoblju od 2024. do 2029. godine. Nabava samohodnog višestrukog raketnog sustava HIMARS provodi se prema načelu sveobuhvatnog pristupa tako da osim lansera i vođenih raketa, paket uključuje i ostale robe i usluge, obuku i logističku potporu potrebnu za učinkovito funkcioniranje sustava. U svrhu nabave samohodnog višestrukog raketnog sustava HIMARS, od Vlade Sjedinjenih Američkih Država zaprimljeno je Pismo ponude i prihvaćanja (*Letter of Offer and Acceptance*) HR-B-UCK. Ukupna vrijednost Pisma HR-B-UCK iznosi 289.968.461,00 američkih dolara. Ministarstvo obrane će imati obvezu plaćanja poreza na dodanu vrijednost na dio stavaka iz Pisma HR-B-UCK, odnosno na robe i usluge koje će biti isporučene u Republiku Hrvatsku, u protuvrijednosti od 60.698.017,25 američkih dolara. Slijedom navedenoga, ukupna vrijednost imovine koja se pribavlja i ukupne obveze Ministarstva obrane iznose 350.666.478,25 američkih dolara ili 331.348.840,83 eura, od čega u 2024. godini 68.498.644,05 eura, u 2025. godini 68.498.644,05 eura, u 2026. godini 71.238.874,28 eura, u 2027. godini 71.047.288,64 eura, u 2028. godini 46.192.192,13 eura i u 2029. godini 5.873.197,68 eura. Potrebna sredstva za 2024. godinu osigurana su u Državnom proračunu Republike Hrvatske za 2024. i projekcijama za 2025. i 2026. godinu na razdjelu i glavi Ministarstva obrane, u programu 2504 Opremanje, modernizacija i izgradnja, aktivnosti A545042 Opremanje materijalno tehničkim sredstvima na računu 42 Rashodi za nabavu proizvedene dugotrajne imovine. Potrebna sredstva za 2025., 2026. i 2027. godinu osigurana su u Prijedlogu državnog proračuna Republike Hrvatske za 2025. godinu i projekcija za 2026. i 2027. godinu, na razdjelu i glavi Ministarstva obrane, u programu 2504 Opremanje, modernizacija i izgradnja, aktivnosti A545042 Opremanje materijalno tehničkim sredstvima na računu 42 Rashodi za nabavu proizvedene dugotrajne imovine. Potrebna sredstva za 2028. i 2029. godinu prioritetno će se osigurati prilikom izrade državnog proračuna Republike Hrvatske za navedene godine, na razdjelu i glavi Ministarstva obrane.

**Točkom III.** određuje se da se za provedbu ove Odluke zadužuje Ministarstvo obrane.

**Točkom IV.** određuje se stupanje na snagu ove Odluke.